Майкъл Оуен
Майкъл Джеймс Оуен (, изговор на фамилията на английски Оуин) е бивш английски футболист, нападател, национал, играл за Ливърпул, Реал Мадрид, Манчестър Юнайтед, Нюкасъл Юнайтед и Стоук Сити.  Известен е със своята бързина и завършващия си удар. Най-значимият успех в кариерата му е спечелването на Златната топка на Европа за 2001 г.

Оуен е един от най-успешните англичани, играли в Испания след като от 12 участия той отбеляза 14 гола. Майкъл Оуен е последният английски състезател, който е спечелил златната топка през последните 30 години (преди това Кевин Кийгън през 1979).

Някои негови голове ще останат завинаги в историята на футбола. Такива са голът му срещу Аржентина на Световното първенство през 1998, когато е на 18 години; хеттрикът му срещу Германия в мач за квалификация за световно първенство през в Мюнхен;  двата му гола на финала за купата на Англия срещу Арсенал през 2001 година. Има записани 40 гола в 89 мача като национал. На 19 март 2013 той обявява отказването си от футбола след края на сезона 2012/13.

Биография

Ранни години 
Майкъл Оуен е роден на 14 декември 1979 г. в Честър, Англия.

Баща му, Тери, също е бил футболист, играещ за Евертън. Едва на седем годишна възраст баща му му купува първите бутонки и го записва да тренира във футболния клуб Молд Александра, в отбора на 10-годишните. По това време Майкъл е по-малък от останалите и доста по-дребен, но това не се оказва пречка за малкия футболист. Той е толкова добър че започват да го наричат „тайното оръжие на отбора".

Ливърпул 
Когато навършва 13 години към него проявяват интерес клубни отбори като Челси, Манчестър Юнайтед и Арсенал, но в крайна сметка Оуен подписва с Ливърпул.

Той дебютира в отбора през май 1997 г. срещу Уимбълдън. Сезон 1998-99 носи много успехи за Оуен, който отбелязва 23 гола от общо 40 мача, но Ливърпул не успяват да се преборят за каквато и да е титла по това време.

Европейското първенство през 2000 г. заварва Оуен с контузия на ахилесовото сухожилие. Въпреки това той успява да помогне на отбора си да спечелят Купата на Лигата, Купата на УЕФА както и ФА къп през 2001 г. На финалите за Купата на страната (ФА Къп), в последните минути от мача Оуен вкарва два гола във вратата на Арсенал, като превръща на пръв поглед загубата в истинска победа. През 2001-02 г. Ливърпул печелят както Суперкупата на Европа така и Чарити Шийлд. Благодарение на Оуен Ливърпул се превръща в първия английски отбор, спечелил пет трофея за една година. В края на годината Майкъл Оуен се превръща в първия играч на Ливърпул, спечелил Златната топка на Европа.

През сезон 2002-03 Оуен отново е в добра форма, но отборът остава на пето място в шампионата. В началото на следващия сезон мениджърът на Ливърпул започва да обмисля трансфера на Оуен, като го оставя на резервната скамейка за Шампионската лига.

Реал Мадрид 
На 13 август 2004 г. той вече е част от отбора на Реал Мадрид. Оуен започва трудно в новия си тим. За повечето срещи е на резервната скамейка, а често е и критикуван от феновете и испанската преса за лошата си форма. Към отбора се присъединяват Робиньо и Жулио Баптища, а за Оуен се смята, че ще се завърне към Висшата Лига. За Реал Мадрид той отбелязва 16 гола от 41 изиграни мача.

Нюкасъл Юнайтед 
На 31 август 2005 г. Оуен подписва 4-годишен договор с Нюкасъл, а за представянето му като член на клуба на стадиона се събират близо 20 000 души. Първия си гол за Нюкасъл Оуен отбелязва през септември същата година в мач срещу Блекбърн Роувърс. А първия си хеттрик бележи срещу Уест Хям за крайното 4-2. Този хеттрик е наречен още „перфектния хетрик", тъй като трите гола са вкарани с ляв крак, десен крак и с глава.

Малко след това Оуен претърпява контузия и две операции на крака. Това го изкарва от играта за близо една година. След множество коментари и спорове на тема дали Оуен ще се върне в Ливърпул или ще остане в Нюкасъл, той сам заявява че се чувства щастлив в отбора. През септември 2007 г. претърпява операция на херния и отново отсъства за един месец. На 19 ануари 2008 г. получава капитанската лента на отбора от Кевин Кийгън.

Манчестър Юнайтед 
На 3 юли 2009 Оуен се присъединява към Манчестър Юнайтед. Дебютира на 9 август срещу Челси. Напуска през 2012 в посока Стоук Сити където играе един сезон и си прекратява кариерата си.

В националния отбор 
Майкъл Оуен играе и в националния отбор на Англия, като е отбелязъл 40 гола и е изиграл 88 мачаза страната си. Нарежда се на четвърто място за най-много отбелязани гола за Англия и е бил капитан на отбора седем пъти.

Личен живот 
Оуен има стотици почитатели по цял свят. Той е участвал в много реклами и е бил на кориците на спортни списания. На 24 юни 2005 г. Оуен се жени за Луис Бонсал, с която се запознава в началното училище през 1983. Сгодяват се на 14 февруари 2004 г., а се женят на 24 юни 2005 в Честър. Двамата имат три деца — две дъщери и един син.

Външни препратки 
  Цялата биография

Бележки 

Носители на „Златна топка“
Английски футболисти
Футболисти на Реал Мадрид
Футболисти на ФК Ливърпул
Футболисти на Манчестър Юнайтед
Футболисти на ФК Нюкасъл Юнайтед
Футболисти на Стоук Сити
ФИФА 100